मेरी एसिडिटी और ज़्यादा बढ़ गई है। इतने बड़े-बड़े सम्मान यूँ ही लुटाये जा रहे हैं और मेरी झोली खाली पड़ी है। मेरे मुँह में भी पानी भर रहा है। काश मुझे भी एक आध दर्जन सम्मान-वम्मान मिल पाते! मैं भी तो बरसों से क़लम घिस रहा हूँ। मुझे क्यों कोई सम्मानित नहीं करता? क्या मुझे भी आडवानी जी की तरह पहले दूसरे लोगों की सिफ़ारिश करनी पड़ेगी तब जाकर कोई मेरी सिफ़ारिश करेगा? नहीं ऐसा नहीं है। आज यदि मेरे पास सम्मान-पत्रों की कमी है तो इसमें मेरी ग़लती है। मैंने ही इनकी क़दर नहीं की। जब मैंने इनकी क़दर नहीं की तो ये मेरी क़दर क्यों करते?